ตลาดทุนเต็มไปด้วยความหวัง
นักวิเคราะห์บริษัทหลักทรัพย์ (บล.) ดีบีเอส วิคเคอร์ส คาดบรรยากาศลงทุนหุ้นเดือน ส.ค. 2555 มีความหวังว่าจะมีความคืบหน้าในการแก้วิกฤตยูโรโซนหลังจากที่รัฐสภาประเทศสำคัญ เช่น เยอรมนี มีมติเห็นชอบให้ใช้เงินกองทุนรักษาเสถียรภาพการเงินยุโรป (EFSF) ช่วยเหลือภาคธนาคารสเปน
10 ส.ค. 2555

นักวิเคราะห์บริษัทหลักทรัพย์ (บล.) ดีบีเอส วิคเคอร์ส คาดบรรยากาศลงทุนหุ้นเดือน ส.ค. 2555 มีความหวังว่าจะมีความคืบหน้าในการแก้วิกฤตยูโรโซนหลังจากที่รัฐสภาประเทศสำคัญ เช่น เยอรมนี มีมติเห็นชอบให้ใช้เงินกองทุนรักษาเสถียรภาพการเงินยุโรป (EFSF) ช่วยเหลือภาคธนาคารสเปน
มีความหวังว่า ธนาคารกลางสหรัฐ (เฟด) จะออกมาตรการผ่อนคลายเชิงปริมาณรอบที่สาม (QE 3) เพื่อกระตุ้นอีกรอบหลังตัวเลขผลิตภัณฑ์มวลรวมในประเทศ (GDP) ไตรมาส 2 ปี 2555 สหรัฐเติบโตน้อยลง ซึ่งเป็นบวกกับราคาสินทรัพย์เสี่ยง การซื้อหุ้นแนวโน้มดีเพื่อรับเงินปันผลระหว่างกาลหลังประกาศงบการเงินไตรมาส 2 ปี 2555 ซึ่งจะสิ้นสุดกลางเดือน ส.ค.นี้ การบริโภคและการลงทุนในประเทศยังคงแข็งแกร่ง การเบิกจ่ายงบลงทุน 3.5 แสนล้านบาท น่าจะเริ่มอย่างเป็นรูปธรรมในครึ่งแรกปี 2556 และอัตราดอกเบี้ยมีโอกาสลดลงได้อีก เพราะความเสี่ยงเรื่องเงินเฟ้อน้อยลง
อย่างไรก็ตาม ตลาดมีปัจจัยเสี่ยงและไม่แน่นอนจาก
ประการแรก ความวิตกว่าอิตาลีจะเป็นรายต่อไปที่ขอรับความช่วยเหลือ และเงินกองทุนที่ใช้ช่วยเหลือจะเพียงพอหรือไม่ รวมทั้งกรีซอาจถูกบีบให้ออกจากยูโรโซนในที่สุด
ประการที่สอง เศรษฐกิจโลกอาจจะซบเซามากกว่าคาด โดยเศรษฐกิจยูโรโซนอยู่ในช่วงถดถอยเศรษฐกิจจีนไตรมาส 3 มีโอกาสเติบโตลดลงต่อ และการฟื้นตัวของเศรษฐกิจสหรัฐชะลอลง 
ประการที่สาม ความไม่แน่นอนของการเมืองในประเทศ
ทั้งนี้ ประเมินกรอบบนล่างของดัชนีปี 2555 ไว้ที่ 1,290 จุด และ 1,017 จุด ตามลำดับ
สำหรับกลยุทธ์การลงทุน : ตลาดยังอยู่ในความผันผวน โดยเศรษฐกิจโลกที่ซบเซาทำให้ความต้องการอ่อนแอลงมาก การแกว่งตัวของค่าเงินเหรียญสหรัฐต่อยูโรมีผลต่อการปรับพอร์ตสินทรัพย์ของนักลงทุน ประกอบกับการเมืองไทยน่าจะมีน้ำหนักมากขึ้นหลังจากเปิดประชุมสภาผู้แทนราษฎรรอบใหม่ตั้งแต่ 1 ส.ค. 2555
ดังนั้น การลงทุนจึงต้องคุมความเสี่ยงไว้ด้วยการมีน้ำหนักลงทุนในหุ้นที่ปลอดภัย ซึ่งมีความมั่นคงทางธุรกิจ ผันผวนต่อการเปลี่ยนแปลงของเศรษฐกิจจำกัด ฐานะการเงินดี และจ่ายปันผลในเกณฑ์สูงไว้ด้วย 
แต่ในขณะเดียวกันหากธนาคารกลางของประเทศชั้นนำบางแห่งประกาศมาตรการกระตุ้นเศรษฐกิจเพิ่มเติมแบบพลิกความคาดหมาย ตลาดก็มีโอกาสปรับขึ้นได้ จึงควรมีหุ้นที่เป็น High Beta ในพอร์ตบางส่วน ซึ่งในเดือน ส.ค. 2555
หุ้นที่แนะนำให้เลือกลงทุน ประกอบด้วย บริษัท อมตะ คอร์ปอเรชัน (AMATA) ธนาคารกรุงเทพ (BBL) บริษัท เซ็นทรัลพัฒนา (CPN) บริษัท ควอลิตี้เฮ้าส์ (QH) กองทุนรวมสิทธิการเช่าอสังหาริมทรัพย์สนามบินสมุย (SPF)
สำหรับหุ้นม้ามืด เป็น บริษัท ศรีไทยซุปเปอร์แวร์ (SITHAI) ธนาคารเกียรตินาคิน (KK) บริษัท น้ำประปาไทย (TTW) และบริษัท ส.ขอนแก่นฟู้ดส์ (SORKON)